A javaslat megfelel az arányosság elvének, hiszen egyensúlyt teremt a különböző gazdasági szereplők (a nitrogénműtrágya-gyártók és a fogyasztók) kereskedelmi érdekei között. A javaslat csak az azon műtrágya-alapanyagokat tartalmazó tarifacsoportokon belül irányozza elő a Közös Vámtarifa szerinti vámok felfüggesztését, amelyektől az EU a legnagyobb mértékben függ, és amelyek esetében a legszélsőségesebb árnövekedés következett be. A javasolt felfüggesztés ideiglenes. A felfüggesztés senki alapjogait nem korlátozza, éppen ellenkezőleg, átmenetileg megszüntet egy vámfizetési kötelezettséget.

Jelenleg az uniós piacot a szóban forgó árukkal elsősorban olyan országok látják el, amelyek szabadkereskedelmi megállapodások alapján kedvezményes feltételekkel, vámmentesen férnek hozzá az EU piacához. Mindazonáltal a nitrogénműtrágyák alapanyagai körében az EU nagy mennyiségeket importál olyan országokból is, amelyek a Közös Vámtarifa szerinti, jelenleg 5,5%-tól 6,5%-ig terjedő vámtételű vámok hatálya alá tartoznak. Tekintettel arra, hogy az uniós piac ellátásában jelenleg viszonylag kisszámú olyan beszállító ország vesz részt, amely kedvezményes elbánásban részesül, a beszerzések stabilitása érdekében helyénvaló ideiglenesen kibővíteni a beszállító országok körét oly módon, hogy az a szabadkereskedelmi megállapodások alapján kedvezményben részesülő országok mellett más további országokra is kiterjedjen. A preferenciális kereskedelmi megállapodások alapján szállító országokat megillető kedvezményektől eltérően ugyanakkor az ezúton javasolt vámfelfüggesztés csupán ideiglenes lesz.

Emellett a Bizottság „Az élelmezésbiztonság garantálása és az élelmiszerrendszerek rezilienciájának megerősítése” címmel 2022. március 23-án elfogadott, az Európai Parlamentnek és a Tanácsnak címzett közleményében rámutatott arra, hogy a nyersanyagpiacokon már az Ukrajna elleni orosz inváziót megelőzően is jelentős volt az áremelkedés, ami a mezőgazdasági piacokat sem kímélte, tudniillik a nagyobb energia- és műtrágyaköltségek miatt a mezőgazdasági árak is megemelkedtek. Az Ukrajna elleni invázió és a jelentős globális nyersanyagár-emelkedés tovább növelte az árakat a mezőgazdasági termékek piacain, és felszínre hozta a részben a műtrágya-behozatalra támaszkodó uniós élelmiszerrendszer sebezhetőségét. A közlemény hangsúlyozza, hogy rövid távon kiemelt figyelmet kell fordítani az ásványi műtrágyák költségére és elérhetőségére, mindaddig, amíg át nem térünk a fenntartható műtrágyatípusok vagy trágyázási módszerek alkalmazására. Ez alatt az idő alatt az uniós műtrágyaágazatnak hozzá kell jutnia a szükséges importtermékekhez, köztük a műtrágyák EU-n belüli gyártásához szükséges alapanyagokhoz.

Az európai uniós műtrágyagyártók költségterheinek enyhítése, ezen keresztül pedig az uniós mezőgazdasági termelők költségeinek csökkentése és az EU-ban előállított élelmiszerekkel való ellátás segítése érdekében helyénvaló bevezetni az e javaslatban foglalt ideiglenes kereskedelemliberalizációs intézkedéseket. A beszerzések stabilitásának növelése érdekében helyénvaló továbbá más országokra is kiterjeszteni a nem preferenciális származási országok – jelenleg elsősorban Oroszországot magában foglaló – körét. A jelenlegi helyzetben, amikor a nitrogénműtrágyák nemzetközi piacain beszűkült a kínálat, a műtrágyák köztes alapanyagaira, köztük az ammóniára és a karbamidra vonatkozó uniós behozatali vámok – a világ más olyan piacaihoz viszonyítva, amelyeken nincsenek hatályban hasonló vámok – önmagukban visszatartják az uniós piac ilyen anyagokkal való ellátását. Figyelemmel arra, hogy a szóban forgó kategóriába tartozó áruk elsősorban alapanyagok, ez a vámok terén fennálló különbség akadályozza az uniós behozatal diverzifikációját.

A csatolt rendeletjavaslat célja a nitrogénműtrágyák gyártásához felhasznált, jelenleg a Kombinált Nómenklatúra (KN) 2814 10 és 3102 10 alszáma alá tartozó árukra alkalmazandó, a 952/2013/EU rendelet 56. cikke (2) bekezdésének c) pontjában említett Közös Vámtarifa szerinti vámok ideiglenes felfüggesztése.

•Végrehajtási tervek, valamint a monitoring, az értékelés és a jelentéstétel szabályai

A nitrogénalapú műtrágyák alapanyagainak uniós importja terén bekövetkező fejleményekről az Európai Bizottság (Eurostat) megfelelő weboldalain lehet tájékozódni.

•Magyarázó dokumentumok (irányelvek esetén)

Tárgytalan.

•A javaslat egyes rendelkezéseinek részletes magyarázata

Az uniós műtrágyapiacon kialakult rendkívüli helyzetét figyelembe véve a javaslat célja a kereskedelmi forgalom növelése és a diverzifikáció előmozdítása a nitrogénalapú műtrágyák gyártásához szükséges alapanyagok behozatala terén, ennek érdekében pedig az ezekre a termékekre alkalmazandó behozatali vámok ideiglenes felfüggesztése.

2022/0226 (NLE)

Javaslat

A TANÁCS RENDELETE

a vám- és a statisztikai nómenklatúráról, valamint a Közös Vámtarifáról szóló 2658/87/EGK rendelet I. mellékletének módosításáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 31. cikkére,

tekintettel az Európai Bizottság javaslatára,

mivel:

(1)Az EU-ban a nitrogénműtrágyák egyes alapanyagainak piaca nagymértékben függ a harmadik országokból érkező behozataltól. Az EU 2021-ben 2,9 millió tonna ammóniát és 4,7 millió tonna karbamidot importált a nitrogénműtrágyák gyártásához. E termékek ára 2021 folyamán jelentősen emelkedett, idén pedig még tovább nőtt.

(2)Jelenleg a nitrogénműtrágyák szóban forgó alapanyagainak Unióba történő behozatalán belül jelentős részt képviselnek azok a harmadik országok, amelyek kedvezményes elbánást élveznek az uniós piacon, és amelyek esetében a behozatal vámmentes. Mindazonáltal a nitrogénműtrágyák alapanyagai körében az EU nagy mennyiségeket importál olyan országokból is, amelyek a Közös Vámtarifa szerinti, jelenleg 5,5 %-tól 6,5 %-ig terjedő vámtételű vámok hatálya alá tartoznak.

(3)A Bizottság „Az élelmezésbiztonság garantálása és az élelmiszerrendszerek rezilienciájának megerősítése” címmel 2022. március 23-án elfogadott, az Európai Parlamentnek és a Tanácsnak címzett közleményében rámutatott arra, hogy a nyersanyagpiacokon már az Ukrajna elleni orosz inváziót megelőzően is jelentős volt az áremelkedés, ami a mezőgazdasági piacokat sem kímélte, tudniillik a nagyobb energia- és műtrágyaköltségek miatt a mezőgazdasági árak is megemelkedtek. A Bizottság megjegyzi, hogy az Ukrajna elleni invázió és a jelentős globális nyersanyagár-emelkedés tovább növelte az árakat a mezőgazdasági termékek piacain, és felszínre hozta a műtrágya-behozatalra nagymértékben támaszkodó uniós élelmiszerrendszer sebezhetőségét. Ez növeli a termelők költségeit és kihat az élelmiszerek árára is, ami aggályos mind a fogyasztók vásárlóereje, mind pedig az uniós mezőgazdasági termelők bevételei szempontjából.

(4)A közlemény hangsúlyozza, hogy rövid távon kiemelt figyelmet kell fordítani az ásványi műtrágyák költségére és elérhetőségére, mindaddig, amíg át nem térünk a fenntartható műtrágyatípusok vagy trágyázási módszerek alkalmazására. Ez alatt az idő alatt az uniós műtrágyaágazatnak hozzá kell jutnia a szükséges importtermékekhez, köztük a műtrágyák EU-n belüli gyártásához szükséges alapanyagokhoz. A közlemény arra is rámutat, hogy a műtrágyaárak és a mezőgazdasági termelőknek leszállított mennyiségek nyomon követése biztosítani fogja, hogy az uniós betakarítások ne kerüljenek veszélybe.

(5)A fentiek fényében helyénvaló fellépni az uniós műtrágyagyártók által a nitrogénműtrágyák előállításához szükséges alapanyagok behozatala tekintetében viselt költségek csökkentése érdekében.

(6)A jelenlegi helyzetben, amikor a nitrogénműtrágyák nemzetközi piacain beszűkült a kínálat, a műtrágyák köztes alapanyagaira, köztük az ammóniára és a karbamidra vonatkozó uniós behozatali vámok – a világ más olyan piacaihoz viszonyítva, amelyeken nincsenek hatályban hasonló vámok – önmagukban visszatartják az uniós piac ilyen anyagokkal való ellátását. Ez a vámok terén fennálló különbség egyben az uniós behozatal diverzifikációját is akadályozza.